Lectiones antiquae (Rhodiginus)
Lectiones antiquae est opus frequentissime citatum Ludovici Caelii Rhodigini quod in libros sedecim divisum Venetiis anno 1516, Ioanne Grolierio aliisque dicatum, edidit Aldus Manutius, sed titulo indistincto Sicuti antiquarum lectionum commentarios concinnarat olim Vindex Ceselius, ita nunc eosdem per incuriam interceptos reparavit Ludovicus Coelius Rhodiginus ... . Editio leviter recensa divulgata est Lutetiae in officina Badii Ascensii et Basileae in officina Frobeniana anno 1517 titulo Lectionum antiquarum libri xvi. Post auctoris mortem anno 1542 idem opus tertia plus parte auctum, a nepote Camillo Ricchieri et G. M. Goretti recensum, ibidem prodit sub titulo Lectionum antiquarum libri xxx. Hoc opus florilegium locupletissimum praebet textuum Latino Graecoque sermonibus scriptorum. A principio dicitur Erasmum iratum esse ob plagiarismum Adagiorum suorum, postea autem Rhodigini utilitatem et eruditionem agnovisse.